91.		Žaloba na zaplatenie dojednanej odmeny prokuristovi
			(§ 14 a nasl. OZ)
Okresný súd
Hviezdoslavova ul. č. 28
01059 Žilina
Žalobca: 	Ing. Milan Malý
	bytom Na Hájiku č. 3, 010 01 Žilina, nar. ......................, r. č.: .....................
Žalovaný: 	ENERGO, spol. s r.o., Wolkerova ul. č. 29, 010 01 Žilina, 
	IČO, DIČ, IČ DPH
	zastúpená Ing. Romanom Konečným, konateľom
	zapísaná v obchodnom registri Okresného súdu v Žiline, odd., vo vl. č. ....................................
Vec:	Žaloba na zaplatenie dojednanej odmeny prokuristovi
I.
Žalovaný dňa 15. 3. 2023 udelil písomne žalobcovi prokúru na konanie v mene žalovaného. Prokúra bola zapísaná do obchodného registra Okresného súdu v Žiline dňa 20. 3. 2023.
Dôkaz:
–	Písomné udelenie prokúry
–	Výpis z obchodného registra
II.
Na základe udelenej prokúry robil žalobca v mene žalovaného právne úkony pri prevádzke jeho podnikateľskej činnosti a za túto činnosť mal so žalovaným dohodnutú paušálnu odmenu vo výške 1 500 € (slovom jedentisícdvesto eur) mesačne.
Dňa 1. 11. 2023 vyzval žalovaný žalobcu, aby v jeho mene vybavil záležitosti spojené s predajom objektu Veľkogaráže, Okružná ul. č. 18, Žilina v rámci priameho predaja vopred určenému kupcovi. Žalobca urobil všetky nevyhnutné konania a úkony. V mesiaci februári 2024 žalovaný žalobcu vyzval, aby v jeho mene uzavrel príslušnú zmluvu na privatizovaný objekt. Žalobca odmietol zmluvu uzavrieť s odôvodnením, že súčasťou prokúry nie je oprávnenie na scudzovanie nehnuteľností.
Dôkaz:
–	Písomná prokúra
–	Výpoveď účastníkov
III.
Žalovaný postup žalobcu v zmysle Čl. II kvalifikoval ako nesplnenie povinnosti vyplývajúcej z prokúry a vzájomného vzťahu, ktorý ňou bol medzi žalovaným a žalobcom založený. Ako hlavný argument uvádza, že súčasťou činnosti žalobcu ako prokuristu, ktorá mu bola uložená, je celkové vybavenie záležitostí privatizácie predmetného objektu vrátane uzavretia príslušnej zmluvy. Žalobca však svoje stanovisko nezmenil. Na základe tejto skutočnosti odmietol žalovaný vyplatiť dohodnutú odmenu za výkon prokúry za obdobie od novembra 2018 do februára 2019 v celkovej výške 6 000 € (slovom šesťtisíc eur). Na výzvu žalobcu na zaplatenie dohodnutej sumy žalovaný reagoval tým, že tieto prostriedky použil na krytie právneho zastúpenia v predmetnej veci.
Dôkaz:
–	Výpoveď účastníkov
IV.
Pretože žalovaný bezdôvodne porušil a odmieta splniť povinnosť vyplývajúcu zo vzájomného vzťahu, žalobca žiada, aby Okresný súd v Žiline vydal tento
rozsudok
Žalovaný je povinný zaplatiť žalobcovi sumu 6 000 € ako odmenu prokuristovi, úroky z omeškania vypočítané od 1. novembra 2023 do zaplatenia a trovy konania, to všetko do 3 dní od nadobudnutia právoplatnosti rozsudku.
Žilina 15. 4. 2024
	podpis žalobcu

§ 14 zákona č. 513/1991 Zb.
Obchodný zákonník
citácia na str. 267
Prokúra
(1)	Prokúrou splnomocňuje podnikateľ prokuristu na všetky právne úkony, ku ktorým dochádza pri prevádzke podniku, aj keď sa na ne inak vyžaduje osobitné plnomocenstvo. Prokúru možno udeliť len fyzickej osobe.
(2)	V prokúre nie je zahrnuté oprávnenie scudzovať nehnuteľnosti a zaťažovať ich, ibaže je toto oprávnenie výslovne v udelení prokúry uvedené.
(3)	Obmedzenie prokúry vnútornými pokynmi nemá právne následky voči tretím osobám.
(4)	Viacerým osobám možno prokúru udeliť tak, že sú na zastupovanie a podpisovanie oprávnené každá samostatne, alebo tak, že je pritom potrebný súhlasný prejav vôle všetkých prokuristov alebo aspoň dvoch z nich.
(5)	Prokurista podpisuje tým spôsobom, že k obchodnému menu podnikateľa, za ktorého koná, pripojí dodatok označujúci prokúru a svoj podpis.
(6)	Udelenie prokúry je účinné od zápisu do obchodného registra. Návrh na zápis prokúry do obchodného registra musí obsahovať meno a bydlisko prokuristu a spôsob, akým sa za podnikateľa podpisuje. Ak bola prokúra udelená viacerým osobám, musí návrh obsahovať aj určenie, či každý prokurista môže konať samostatne, prípadne koľko prokuristov musí konať spoločne.
§ 15 zákona č. 513/1991 Zb.
Obchodný zákonník
(1)	Kto bol pri prevádzkovaní podniku poverený určitou činnosťou, je splnomocnený na všetky úkony, ku ktorým pri tejto činnosti obvykle dochádza.
(2)	Ak osoba svojím konaním prekročí rozsah poverenia podľa odseku 1, toto konanie podnikateľa zaväzuje len vtedy, ak tretia osoba o prekročení rozsahu poverenia nevedela a s prihliadnutím na všetky okolnosti prípadu ani nemohla vedieť.
§ 16 zákona č. 513/1991 Zb.
Obchodný zákonník
Podnikateľa zaväzuje aj konanie inej osoby v jeho prevádzkárni, ak nemohla tretia osoba vedieť, že konajúca osoba na to nie je oprávnená.